**Dodatok č. 5**

**k prevádzkovému poriadku (PP) pre trvalú prevádzku verejnej kanalizácie (VK) a ČOV Stupava**

 Vypracovala: Ing. Milena Prušanská

 september 2023

### Týmto dodatkom sa dopĺňa Prevádzkový poriadok (PP) pre trvalú prevádzku verejnej kanalizácie (VK) a ČOV Stupava - z júna 2017, za účelom doplnenia údajov súvisiacich s podmienkami vypúšťania priemyselných odpadových vôd (OV) do VK.

.

V kapitole IV PP: Pokyny na prevádzku a údržbu VK, v časti IV.2 Podmienky príjmu odpadových vôd do VK sa mení a dopĺňa text na str. 61 v kapitole IV.2.2. s názvom Osobitné podmienky pre príjem priemyselných odpadových vôd.

### IV.2.2 Osobitné podmienky pre príjem priemyselných

###  odpadových vôd

Základom na určenie najvyššej prípustnej miery znečistenia priemyselných odpadových vôd, ktoré by v budúcnosti mohli byť privádzané na *ČOV Stupava*, je bilancia znečistenia odpadových vôd na prítoku do ČOV, ktoré možno do nej priviesť bez zníženia účinnosti čistenia, poškodenia objektov a zhoršenia vlastností vznikajúcich kalov, pričom sa musia zohľadniť limitné kvalitatívne ukazovatele vypúšťaných odpadových vôd stanovené rozhodnutím *Okresného úradu – odbor ochrany životného prostredia.*

Pre producentov odpadových vôd - právnické a fyzické osoby - sa v zmluvách o odvádzaní odpadových vôd stanovia individuálne koncentračné a bilančné limity znečistenia privádzaného do VK. V zmluvách sa individuálne upresnia konkrétne podmienky vypúšťania odpadových vôd do VK pre producentov priemyselných odpadových vôd a osobitných vôd.

Maximálne koncentračné limity v kvalifikovanej bodovej vzorke priemyselných odpadových vôd na stanovenie najvyššej prípustnej miery znečistenia priemyselných odpadových vôd a osobitných vôd vypúšťaných do VK sú uvedené v nasledujúcej tabuľke.

|  |
| --- |
| Tabuľka 26. Maximálne koncentračné limity v kvalifikovanej bodovej vzorke priemyselných odpadových vôd |
| Ukazovateľ | Jednotka | Limit. konc. v kvalifikovanej bodovej vzorke |
| Reakcia vody (pH) | - | 6,0 ÷ 9,0 |
| Teplota | °C | 40 |
| CHSK Cr , ak je pomer BSK5/CHSK < 0,4 | mg/l | 800 – ak je BSK5/CHSK >0,4, môže sa zmluvne stanoviť aj vyššia hodnota CHSK Cr |
| Nerozpustené látky ( NL ) | mg/l | 500 |
| Amoniakálny dusík ( N – NH 4+) | mg/l | 45 |
| Celkový dusík ( Ncel) | mg/l | 70 |
| Celkový fosfor ( Pcel ) | mg/l | 15 |
| Rozpustené látky ( RL ) | mg/l | 2 500 |
| Kyanidy celkové ( CN – cel) | mg/l | 0,2 |
| Kyanidy toxické ( CN – tox.) | mg/l | 0,1 |
| Nepolárne extrahovateľné látky ( uhľovodíkový index) | mg/l | 10 |
| Extrahovateľné látky ( EL ) | mg/l | 80 |
| Adsorbovateľné organicky viazané halogény ( AOX ) | mg/l | 0,5 |
| Aniónaktívne tenzidy ( PAL-A ) | mg/l | 10 |
| Ortuť ( Hg ) | mg/l | 0,05 |
| Meď ( Cu ) | mg/l | 1,0 |
| Nikel ( Ni ) | mg/l | 0,2 |
| Chróm celkový ( Cr cel ) | mg/l | 0,8 |
| Chróm VI ( Cr 6+) | mg/l | 0,1 |
| Olovo ( Pb ) | mg/l | 0,3 |
| Arzén ( As ) | mg/l | 0,2 |
| Zinok ( Zn ) | mg/l | 2,0 |
| Kadmium ( Cd ) | mg/l | 0,1 |
| Polycyklické aromatické uhľovodíky ( PAU ) | mg/l | 0,05 |

Kvalifikovaná bodová vzorka je dvojhodinová zlievaná vzorka, ktorá sa získa zlievaním minimálne 4 objemovo rovnakých čiastkových vzoriek odoberaných v rovnakých časových intervaloch alebo minimálne 4 čiastkových vzoriek odoberaných proporcionálne z prietoku. Odber kvalifikovanej vzorky treba vykonať v čase vypúšťania priemyselných odpadových vôd, v ktorej je najpravdepodobnejšia najvyššia miera znečistenia OV vypúšťaných do VK.

Miesto odberu vzoriek musí reprezentatívne postihnúť kvalitu odpadovej vody.

Rozsah ukazovateľov môže byť rozšírený alebo znížený a hodnoty limitov upravené podľa charakteru priemyselných vôd a zaťaženia ČOV.

Producent odpadových vôd (s výnimkou odpadových vôd z domácností) je povinný kontrolovať mieru znečistenia vypúšťaných odpadových vôd do VK.

V akreditovanom laboratóriu je producent priemyselných odpadových vôd povinný zabezpečovať stanovenia/analýzy v odobraných vzorkách, pričom frekvencia odberov a rozsah sledovaných ukazovateľov znečistenia sú určené individuálne a  uvedené v zmluvách.

Všetky výsledky analýz odobraných vzoriek za predchádzajúci rok, prípadne iné dokumenty dohodnuté zmluvne, je producent povinný najneskôr do 15. januára daného roku oznamovať prevádzkovateľovi, a to zvyčajne jedným z nasledujúcich spôsobov:

• e-mail: cov@tss-stupava.sk • pošta: Vodárne a kanalizácie Stupava, s.r.o.; Devínska cesta 30; 900 31 Stupava